text: Truede politiet med paintballpistol
  27 maj 2013 kl. 05.29
  En 39-årig mand fra Bramming bad politiet om hjælp mod hans voldelige ekskæreste, men da politiet kom frem, var det ekskæresten, der var forslået, og manden truede politiet med paintballpistol.
  Den 39-årige mand havde forskanset sig i sin lejlighed i Elmegade i Bramming.
  Da politiet kom frem var den 38-årige ekskæreste forslået og fortalte, at manden gemte sig og havde en pistol i lejligheden.
  Manden truede også med at skyde, da politiet efterfølgende hentede ham ud af lejligheden. Det viste sig dog at være en paintballpistol.
  Syd- og Sønderjyllands Politi vurderer, at manden var narkopåvirket og sigter ham nu for vold og trusler om vold mod politiet.
  Kvinden kom ikke alvorligt til skade ved episoden.
  